**Životopis**

Joško Viskić rođen je 1984. u Splitu gdje završava osnovnu školu i opću gimnaziju. Stomatološki fakultet Sveučilišta u Zagrebu upisuje 2003. godine gdje i diplomira 2008. godine kao najbolji student u generaciji. Dobitnik je 5 Dekanovih nagrada i Rektorove nagrade.

Znanstveni novak i asistent u Zavodu za stomatološku protetiku postaje 2009. godine. Doktorski studij upisuje 2009., a specijalističko obrazovanje iz stomatološke protetike 2013. godine. Doktorsku disertaciju obranio je u ožujku 2015. godine. Autor je nekoliko znanstvenih i stručnih radova u domaćim i međunarodnim časopisima. Specijalistički staž odradio je u Kliničkom odjelu za stomatološku protetiku KBC-a Zagreb i specijalistički ispit položio 2016. godine. U znanstveno-nastavno zvanje docenta na Zavodu za fiksnu protetiku izabran je 2017. godine.

Aktivno je sudjelovao u brojnim međunarodnim i domaćim skupovima i tečajevima, te kao predavač sudjeluje u nizu tečajeva trajne edukacije Stomatološkog fakulteta u Zagrebu. Od 2018. godine postaje predsjednik Hrvatskog društva za estetsku dentalnu medicinu (HDEDM). Član je Hrvatskog društva za stomatološku protetiku, Europskog društva za stomatološku protetiku (EPA) i Međunarodnog društva za istraživanja u dentalnoj medicini (IADR).

**Sažetak**

Gubitak prirodnog zuba sve više se zbrinjava implantoprotetskim nadomjescima. Klasični protokoli nadoknade izgubljenih zuba započinju s osnovnom RTG analizom i kirurškim zahvatom ugradnje.

Komplikacije koje nastaju kao posljedica takve izvedbe planiranja i ugradnje implantata mogu dovesti do nemogućnosti adekvatne protetske opskrbe te dugoročne funkcijske i estetske nestabilnosti, gubitka suprastrukture i/ili intraosealnog dijela implantata. Ispravnim postavljanjem implantata u meziodistalnoj, orofacijalnoj i apikokoronarnoj dimenziji omogućava se stabilnost implantata i sprječava gubitak kosti.

Crveno-bijela estetika postiže se integracijom bioloških i mehaničkih aspekata implantoprotetske terapije. Estetska i funkcijska integracija implantoprotetskog nadomjestka ovisi o stabilnosti mekih i tvrdih tkiva, te pravilnom odabiru materijala s kojim izrađujemo suprastrukturu.

Digitalne tehnologije uvelike omogućavaju rapidni razvoj protokola za protetski vođenu implantoprotetsku terapiju. Korištenje intraoralnih i ekstraoralnih skenera, softvera za virtualno oblikovanje protetskih nadomjestaka, planiranja i provođenja koncepta računalno vođene kirurške ugradnje implanatata, te finalno strojne izrade privremenog i trajnog protetskog nadomjeska podižu predvidljivost i preciznost terapije na višu razinu.

U sklopu ovog predavanja biti će predstavljeni moderni protokoli planiranja, kirurške ugradnje i protetske opskrbe djelomične bezubosti u estetski i funkcijski zahtjevnim slučajevima.